**Egy rendőr – két fogás**

**Két bűncselekményt is felderített a budakalászi körzeti megbízott.**

A Szentendrei Rendőrkapitányság lopás vétség elkövetésének megalapozott gyanúja miatt folytat eljárást B. Mihály 23 éves budapesti és L. László 36 éves maglódi lakosok ellen.

A rendelkezésre álló adatok szerint a két férfi a 2013. november 13. és 2014. július 30. közötti időszakban több alkalommal tankolt az általuk használt autóba különböző benzinkutaknál, majd fizetés nélkül elhajtottak. Lebukásukat az autók rendszámtáblájának lecserélésével próbálták meg elkerülni.

Barna Szabolcs r. főtörzsőrmester körzeti megbízottnak sikerült megállapítania az egyik gyanúsított kilétét és a férfit 2014. augusztus 22-én előállította Szentendrei Rendőrkapitányságra. A körzeti megbízott megtalálta a bűncselekmény elkövetéséhez használt gépkocsit is.

B. Mihály gyanúsítotti kihallgatása során a bűncselekmény elkövetését elismerte. Kiderült az is, hogy a lopást L. Lászlóval követte el.

Barna Szabolcs r. főtörzsőrmester 2014. augusztus 31-én Budakalászon látott el szolgálatot, amikor figyelmes lett egy Budapest irányába közlekedő személyautóra. A járművezetőt felismerte és igazoltatni akarta. A járművezető észlelve a rendőrt, gyorsított és menekülésbe kezdett, majd Budapest területén megcsúszott az úton, a padkának ütközött és megállt. Barna Szabolcs r. főtörzsőrmester társával együtt a járműhöz sietett és intézkedés alá vonta annak vezetőjét és a 34 éves budapesti N. Lajost és 33 éves dunakeszi társát, B. Istvánt.

A két rendőr tudomással bírt róla, hogy aznap korábban ismeretlen tettesek besurrantak egy budakalászi ingatlanba, ahonnan egy táskát tulajdonítottak el a benne levő értékekkel, készpénzzel együtt. A két férfit ugyanolyan gépkocsival látták elhajtani, amilyennel N. Lajos és társa menekült. A táskát a gyanúsítottak később még Budakalászon eldobták, azonban abból hiányzott 4.000 Ft. A két körzeti megbízott átvizsgálta a férfiak ruházatát, B. István zsebéből pedig előkerült az ellopott pénz.

A két férfit ezt követően a Szentendrei Rendőrkapitányságra állították elő, ahol a nyomozók lopás vétség elkövetésének megalapozott gyanúja miatt gyanúsítottként hallgatták ki őket. A szentendrei rendőrök mindkét férfit őrizetbe vették augusztus 31-én, előzetes letartóztatásukat szeptember 3-án rendelte el az illetékes bíróság.